b"\n_START_ARTICLE_\nScenarij\n_START_PARAGRAPH_\nScenarij je predloga oziroma besedilo z opisi dogajanja in dialogi za snemanje dramskih del in filmov. Je natan\xc4\x8den na\xc4\x8drt za film, njegovo ime je povezano s tem, da vsebuje tudi popis scen oz. prizori\xc5\xa1\xc4\x8d._NEWLINE_Obstajata dve splo\xc5\xa1ni vrsti scenarijev, t. i. naro\xc4\x8deni scenariji in snemalni scenariji. Prav tako obstajata dve vrsti scenarijev po obliki, to sta \xc5\xa1pekulacijski scenarij in snemalni scenarij._NEWLINE_Scenariji so pogosto napisani po literarni predlogi.\n_START_SECTION_\nOsnovni proces nastajanja\n_START_PARAGRAPH_\nNa pisanje scenarija se avtor pripravlja z osnovno idejo, ki je zapisana v obliki logline-a oziroma premise, ki v stavku ali dveh izrazi osrednjo zgodbo, konflikt, protagonista in antagonista. Sledi sinopsis, kjer na kratko povzame na\xc4\x8drt filmskega dogajanja, \xc5\xa1e bolj natan\xc4\x8den je tako imenovani outline, kjer scenarist po to\xc4\x8dkah spi\xc5\xa1e vse scene \xc4\x8dim bolj podrobno. Poznamo ve\xc4\x8d vrst in verzij, nekatere so dalj\xc5\xa1e, druge kraj\xc5\xa1e, predvsem pa je to na\xc4\x8drt, po katerem se ravna in je kot nekak\xc5\xa1na biblija zgodbe. Outline-i so lahko dolgi tudi ve\xc4\x8d kot 40 strani. Kon\xc4\x8dna stopnja pa je treatment, ki je navadno dolg od 30-50 strani v obliki proze._NEWLINE_Pisanje zgodbe lahko traja od nekaj tednov, lahko se celo zavle\xc4\x8de v ve\xc4\x8d mesecev ali let. \xc5\xa0ele po zgoraj omenjenih fazah scenarist pri\xc4\x8dne s pisanjem prve verzije scenarija. Filmski scenarist jo lahko spi\xc5\xa1e v \xc5\xa1tiri do pet tednih, sledijo pa revizije (angle\xc5\xa1ko ''revisions'' ali ''polishing'') in nove verzije (angle\xc5\xa1ko ''version'' ali ''draft''). Navadno je scenarist po prvi spisani verziji opravil komaj polovico vsega dela._NEWLINE_Televizijske scenarije se pi\xc5\xa1e manj \xc4\x8dasa. \xc4\x8ce gre za \xc5\xa1pekulacijski scenarij, tudi tri tedne ali ve\xc4\x8d, najve\xc4\x8dkrat pa je urnik televizijske produkcije tako natrpan, da skupina scenaristov v scenaristi\xc4\x8dni pisarni mora dolo\xc4\x8deno epizodo spisati v manj kot tednu dni._NEWLINE_Ko film dobi zeleno lu\xc4\x8d za produkcijo pa se ustvari snemalno knjigo, v kateri so zapisani ali ozna\xc4\x8deni tudi re\xc5\xbeiserjevi komentarji in dodatki. \xc4\x8ce scenarij ni dokon\xc4\x8dan, nima vrednosti in mu ne moremo re\xc4\x8di \xe2\x80\xb3scenarij\xe2\x80\xb3.\n_START_SECTION_\nScenariji za celove\xc4\x8derne filme\n_START_PARAGRAPH_\nZa celove\xc4\x8derni film so scenariji dolgi pribli\xc5\xbeno 95-125 strani. 1 stran scenarija je navadno 1 minuta prikazanega na platnu, a to ne dr\xc5\xbei vedno. \xc5\xbdanri, kot so akcije, grozljivke, trilerji imajo ve\xc4\x8d opisnega dela in manj dialogov, zato so ti scenariji navadno kraj\xc5\xa1i, \xc4\x8deprav lahko trajajo enako dolgo kot na primer komedije ali drame, kjer je manj opisnega dela in ve\xc4\x8d dialoga."